Εικόνες ντροπής με εκατοντάδες εξαντλημένους και τραυματισμένους Κούρδους πρόσφυγες που από εχθές το βράδυ αποχωρούν μαζικά από τη Μόρια φοβούμενοι για τη ζωή τους καθώς και τα βίντεο από τους άγριους ξυλοδαρμούς και τα μαχαιρώματα κάνουν τον γύρο του διαδικτύου κυρίως από ξένα Μέσα και το twitter. Για άλλη μια φορά ανθρωπιστικές οργανώσεις καλούν σε βοήθεια, εθελοντές και πολίτες της Μυτιλήνης συνδράμουν για να αποφευχθεί μια τεράστια κρίση ενώ αστυνομικές δυνάμεις, με τον φόβο μια νέας Σαπφούς, μπλοκάρουν σε διάφορα σημεία της πόλης οικογένειες Κούρδων που προσπαθούν να προσεγγίσουν ασφαλή σημεία στην πόλη, το Καρά Τεπέ και το ΠΙΚΠΑ.

Η μαζική αποχώρηση ξεκίνησε από χθες το βράδυ μετά τα πολύ σοβαρά επεισόδια που ξέσπασαν το μεσημέρι της Παρασκευής όταν ομάδες Σύρων και Κούρδων ήρθαν στα χέρια για άγνωστη μέχρι στιγμής αιτία. Εικάζεται πως οι λόγοι για τα πιο σοβαρά επεισόδια των τελευταίων μηνών ήταν θρησκευτικοί με αποτέλεσμα να βγουν ακόμη και μαχαίρια. Πάνω από 20 τραυματίες μεταφέρθηκαν στο Βοστάνειο ενώ άλλους περισυνέλεξε το ΕΚΑΒ από την πόλη όπου διωκόμενοι και τρομαγμένοι κατέφυγαν αργά το βράδυ.

Μετά από επέμβαση της αστυνομίας χρειάστηκε να φιλοξενηθούν επειγόντως κατά τη διάρκεια της νύχτας περίπου 120 άτομα στο ΠΙΚΠΑ, μεταξύ αυτών, πολλές οικογένειες με μικρά τρομοκρατημένα παιδιά και αρκετοί τραυματίες.

Αυτή τη στιγμή κλειστός παραμένει ο δρόμος στην περιοχή Ταμπακαριά όπου αστυνομικές δυνάμεις έχουν στήσει μπλόκο.

Από το νοσοκομείο δεν επιβεβαιώνονται οι φήμες για 4 νεκρούς που κυκλοφορούν από εχθές στο facebook και σε διάφορα Μέσα κυρίως του εξωτερικού ωστόσο τα επεισόδια ήταν εξαιρετικά βίαια με αποτέλεσμα τον τραυματισμό αρκετών ανθρώπων που ανήκουν σε ευάλωτες ομάδες.

Και στον Καρέ Τεπέ έφτασαν χθες το βράδυ κάποιες οικογένειες ενώ το Κέντρο φιλοξενίας δήλωσε ετοιμότητα για 70 άτομα που αναμένονταν να μεταφερθούν σήμερα το μεσημέρι. Ωστόσο η λύση που προτιμήθηκε είναι να μην χωριστούν και να μεταφερθούν σε άλλο χώρο όλοι μαζί .

Αυτή τη στιγμή περίπου 100 Κούρδοι που κατέβηκαν σήμερα το πρωί από τη Μόρια μεταφέρονται στο Stage 2 της Συκαμιάς ενώ άλλοι 40 έφτασαν στο ΠΙΚΠΑ που βρίσκεται σε κατάσταση έκτακτης ανάγκης χωρίς καμία βοήθεια από την Κυβέρνηση.

Η ομάδα του ΠΙΚΠΑ, μαζί με τους εθελοντές και τους κατοίκους, καθώς και την υποστήριξη των Γιατρών Χωρίς Σύνορα και του Starfish Foundation, οργάνωσαν τους χώρους διαμονής αυτών των ανθρώπων άμεσα. Ωστόσο στο ΠΙΚΠΑ, που από εχθές εκβιαστικά και χωρίς καμία προειδοποίηση έμεινε χωρίς νερό η κατάσταση κρέμεται από μία κλωστή. Χωρίς καμία στήριξη από την κυβέρνηση και την Ύπατη Αρμοστεία της οποίας οι αρμοδιότητες τελειώνουν μέσα στο καμπ και στους χώρους που διαχειρίζεται η κατάσταση είναι πολύ σοβαρή γι αυτό το λόγο υπάρχει μεγάλη ανάγκη για βοήθεια.

“Το ΠΙΚΠΑ Βρίσκεται σε κατάσταση έκτακτης ανάγκης και χρειαζόμαστε υποστήριξη. Εάν μπορείτε να προσφέρετε βοήθεια σε είδη διατροφής και όχι μόνο, μπορείτε να επικοινωνήσετε μαζί μας στο τηλέφωνο (0030)6932231607.

Η λίστα αναγκών αλλάζει διαρκώς, γι’ αυτό επικοινωνήστε πρώτα μαζί μας. Επιπλέον, αγοράζουμε διαρκώς πράγματα που χρειάζονται επειγόντως. Οικονομική ενίσχυση μπορείτε να προσφέρετε μέσω του συνδέσμου https://bit.ly/2I6s3t4.

Οι Γιατροί Χωρίς Σύνορα καλύπτουν τις ανάγκες σε είδη πρώτων βοηθειών, φαρμακευτικό υλικό και είδη προσωπικής υγιεινής. Η No Border Kitchen θα καλύψει τις σημερινές ανάγκες σε μεσημεριανά και βραδινά γεύματα. Το Άττικα καλύπτει τις σημερινές μας ανάγκες σε εμφιαλωμένο νερό. Και άλλες ομάδες, όπως οι Starfish Foundation, Help for Refugees on Lesvos, Sea of Solidarity και Help Refugees, υποστηρίζουν τη διαδικασία προσφέροντας μεταφορικά μέσα, τρόφιμα, εμφιαλωμένα νερά και άλλα είδη”.